DÔVODOVÁ SPRÁVA

A. Všeobecná časť

Návrh vyhlášky Ministerstva dopravy Slovenskej republiky, ktorou sa mení a dopĺňa vyhláška Ministerstva dopravy a výstavby Slovenskej republiky č. 132/2018 Z. z., ktorou sa ustanovujú podrobnosti o technických požiadavkách na niektoré vozidlá, systémy, komponenty a samostatné technické jednotky na účely schvaľovania v znení vyhlášky č. 498/2019 Z. z. sa predkladá podľa § 136 ods. 3 písm. b) zákona č. 106/2018 Z. z. o prevádzke vozidiel v cestnej premávke a o zmene a doplnení niektorých zákonov.

Cieľom návrhu vyhlášky je aktualizácia vnútroštátnej právnej úpravy  v nadväznosti na prijatie nariadenia Európskeho parlamentu a Rady (EÚ) 2025/14 z 19. decembra 2024 o schvaľovaní necestných pojazdných strojov prevádzkovaných na verejných pozemných komunikáciách a dohľade nad trhom s nimi a o zmene nariadenia (EÚ) 2019/1020 (Ú. v. EÚ L, 2025/14, 8. 1. 2025).

Navrhuje sa rozšírenie ustanovení týkajúcich sa príslušných kategórií vozidiel aj na vozidlá kategórie U a ustanovuje sa, že vozidlá kategórie U musia na účel udelenia  vnútroštátneho typového schválenia až do prijatia technických požiadaviek pre typové schválenie EÚ spĺňať technické požiadavky platné pre vozidlá kategórie PS. Súčasťou návrhu je aj aktualizácia poznámok pod čiarou a doplnenie ustanovenia o prijatí návrhu vyhlášky v súlade s právne záväzným aktom Európskej únie v oblasti technických predpisov podľa čl. 5 ods. 3 Legislatívnych pravidiel vlády SR.

Návrh vyhlášky je v súlade s Ústavou Slovenskej republiky, s ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Návrh vyhlášky nemá vplyv na podnikateľské prostredie, vplyv na rozpočet verejnej správy, vplyv na limity verejných výdavkov, nemá sociálne vplyvy, vplyv na životné prostredie, vplyv na informatizáciu spoločnosti, vplyv na služby verejnej správy pre občana ani vplyv na manželstvo, rodičovstvo a rodinu.

Návrh vyhlášky bude po skončení pripomienkového konania predložený na vnútrokomunitárne pripomienkové konanie.







B. Osobitná časť

K čl. I
K bodu 1 [nadpis § 2 a § 2 ods. 1 až 3]
Rozširuje sa pôsobnosť predmetných ustanovení aj na vozidlá kategórie U. Doplnením vozidiel kategórie U sa  zabezpečuje, aby sa príslušné technické požiadavky vzťahovali aj na túto kategóriu vozidiel. Cieľom navrhovanej zmeny je odstrániť neúplnosť právnej úpravy a zabezpečiť jej jednoznačnú aplikáciu na všetky dotknuté kategórie vozidiel.

K bodu 2 [Poznámka pod čiarou k odkazu 1]
Aktualizuje sa znenie poznámky pod čiarou k odkazu 1 a zároveň sa v súvislosti s úpravami v  § 2  uvedená poznámka pod čiarou dopĺňa o  nariadenie Európskeho parlamentu a Rady (EÚ) 2025/14 z 19. decembra 2024 o schvaľovaní necestných pojazdných strojov prevádzkovaných na verejných pozemných komunikáciách a dohľade nad trhom s nimi a o zmene nariadenia (EÚ) 2019/1020.

K bodu 3 [§ 2 ods. 1]
[bookmark: _GoBack]Ustanovuje sa, že kým nie sú prijaté technické požiadavky pre typové schválenie EÚ pre  vozidlo kategórie U, musí vozidlo kategórie U na účel udelenia vnútroštátneho typového schválenie spĺňať technické požiadavky platné pre vozidlo kategórie PS.

K bodu 4 [Poznámka pod čiarou k odkazu 2]
Aktualizuje sa znenie poznámky pod čiarou k odkazu 2  a zároveň sa uvedená poznámka pod čiarou dopĺňa o príslušné ustanovenie nariadenie Európskeho parlamentu a Rady (EÚ) 2025/14 z 19. decembra 2024 o schvaľovaní necestných pojazdných strojov prevádzkovaných na verejných pozemných komunikáciách a dohľade nad trhom s nimi a o zmene nariadenia (EÚ) 2019/1020.

K bodom 5 až 7 [Poznámky pod čiarou k odkazom 4, 18, 21 a 25]
Aktualizácia poznámok pod čiarou.

K bodu 8 [nadpis § 29]
Legislatívnotechnická úprava.

K bodu 9 [§ 29 ods. 2 a 3]
Podľa  čl. 5 ods. 3 Legislatívnych pravidiel vlády SR sa dopĺňa  ustanovenie o  prijatí návrhu vyhlášky a dodatočne aj o prijatí predchádzajúcej novely vyhlášky Ministerstva dopravy a výstavby Slovenskej republiky č. 132/2018 Z. z. (vyhláška č. 498/2019 Z. z.)  v súlade s právne záväzným aktom Európskej únie v oblasti technických predpisov. 

K čl. II

Účinnosť vyhlášky sa navrhuje 1. januára 2027 vzhľadom na účinnosť novely zákona č. 106/2018 Z. z. o prevádzke vozidiel v cestnej premávke a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony  (parlamentná tlač č. 1326).

